Més de 200 músics es donaran cita a Sagunt en les Trobades de Dolçaina i Tabal de la Federació Valenciana de Dolçainers i Tabaleters
16 de maig 2018

​ ![](/media/nbjpn0fq/54c_trobadesdolcainatabal_01.jpg)  

Este cap de setmana Sagunt serà la capital de la música valenciana amb la celebració de les Trobades de Dolçainers i Tabalaters que organitza la Federació Valenciana de Dolçainers i Tabaleters i en les quals col·labora la delegació de Cultura de l'Ajuntament de Sagunt. Des de divendres 18 fins a diumenge 20 de maig la localitat s'omplirà de músics, amants i experts de la música tradicional valenciana de dolçaina i tabal en un esdeveniment que a més servix per a commemorar el 20 aniversari de la federació. Una taula redona amb experts de renom, tallers gratuïts sobre música tradicional, cercaviles i concerts de tabal i dolçaina completen este esdeveniment de música valenciana.

L'alcalde de Sagunt, Quico Fernández, ha recordat que Sagunt com a Capital Cultural Valenciana, “**ha de demostrar-ho cada dia en tots els àmbits de la cultura i apostar tant per mostres més actuals o avantguardistes com per aquelles arrelades a la nostra història i les nostres tradicions**”. Ha manifestat que Sagunt vol ser Patrimoni de la Humanitat des de la nostra pròpia identitat i cultura “**sense necessitat de buscar intermediaris ni satèl·lits en altres cultures, per això hem de recolzar totes estes iniciatives que ens uneixen a la cultura europea i universal**”, i ha justificat que esta trobada se celebre a Sagunt dient que “**tenim una importantíssima representació d'este tipus de música des dels anys 80 del passat segle gràcies a un grup de música i uns músics com els Germans Caballer**”.

Per altra banda, el regidor de Cultura, José Manuel Tarazona, ha declarat que ser Capital Cultural Valenciana implica uns compromisos amb les nostres arrels i la nostra identitat. Per això, “**des de la delegació de Cultura donem suport junt als Germans Caballer i la Federació Valenciana de Dolçainers i Tabaleters esta iniciativa amb una àmplia programació que durarà tot el cap de setmana**”. A més, el delegat ha destacat que diumenge diferents colles compostes per 200 músics en total recorreran el nucli històric de Sagunt tocant música tradicional i acabaran en la plaça Cronista Chabret, “**en un esdeveniment únic i mereixedor de la nostra capitalitat valenciana**”.

  ![](/media/jh0maueh/54c_trobadesdolcainatabal_02.jpg)  
 

El president de la Federació Valenciana de Dolçainers i Tabaleters, Joan Josep Trilles, i el membre de l'associació local Amics de la Música Tradicional Dolçainers de Sagunt, Eduard Caballer, han destacat la importància de celebrar esta trobada i el 20º aniversari de la federació a Sagunt com a Capital Cultural Valenciana per la llarga tradició local de la música tradicional valenciana i han animat tota la ciutadania a participar i gaudir d'estes jornades festives.

Entre els actes més rellevants, destaca la taula redona que tindrà lloc divendres, 18 de maig, a les 19 hores en la Casa Capellà Pallarés sobre el “Present i perspectives de futur de la música valenciana d'arrel”, en la qual participaran Antoni de la Asunción, Ximo Caffarena, Josemi Sánchez i Vicent Torrent i moderarà Eduard Caballer. D'altra banda, dissabte, 19 de maig, durant tot el dia tindran lloc diferents tallers sobre música tradicional en el Centre Cultural Mario Monreal a les 10 hores (Ritmes de tabal i dolçaina), en el CEIP Cronista Chabret a les 16 (Pandereta tradicional) i a les 17.30 hores (Ball folk i tradicional), així com una xarrada-concert de música tradicional valenciana a les 12 hores en el pati del Mercat de Sagunt.

El dia fort d'estes trobades serà diumenge, 20 de maig, quan a les 11 hores s'inaugure la Fira de luthiers en la plaça Cronita Chabret, concentració dels participants i presentació de la Trobada a la qual li seguirà una cercavila amb més de 200 músics pel centre històric de la ciutat en tres itineraris diferents. La jornada acabarà després del dinar de germanor que tindrà lloc en el pati del Mercat de Sagunt, amb un recordatori-taller de ball folk i tradicional a les 16 hores i un concert fi de festa amb ball de dolçaines a les 17 hores.

![](/media/xemfqwxf/54cartell-activitats-trobada.jpg)![](/media/jbmjutly/54cartell-sagunt_hq.jpg)  
![](/media/55jhlc4r/54cartell-tallers.jpg)![](/media/kmaojcju/54cartell-taula-rodona2.jpg)

*   [](http://www.facebook.com/sharer.php?u=https://aytosagunto.es/va/actualitat/mes-de-200-musics-es-donaran-cita-a-sagunt-en-les-trobades-de-dolcaina-i-tabal-de-la-federacio-valenciana-de-dolcainers-i-tabaleters/ "Facebook")
*   [](http://twitter.com/share?url=https://aytosagunto.es/va/actualitat/mes-de-200-musics-es-donaran-cita-a-sagunt-en-les-trobades-de-dolcaina-i-tabal-de-la-federacio-valenciana-de-dolcainers-i-tabaleters/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/mes-de-200-musics-es-donaran-cita-a-sagunt-en-les-trobades-de-dolcaina-i-tabal-de-la-federacio-valenciana-de-dolcainers-i-tabaleters/ "Linked In")
*   [](mailto:?body=https://aytosagunto.es/va/actualitat/mes-de-200-musics-es-donaran-cita-a-sagunt-en-les-trobades-de-dolcaina-i-tabal-de-la-federacio-valenciana-de-dolcainers-i-tabaleters/)